Document ID: 32013R0107

A BIZOTTSÁG 107/2013/EU RENDELETE
(2013. február 5.)
a 2002/32/EK európai parlamenti és tanácsi irányelv I. mellékletének a kedvtelésből tartott állatoknak készült dobozos konzerv eledelek maximális melaminszintje tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a takarmányban előforduló nemkívánatos anyagokról szóló, 2002. május 7-i 2002/32/EK európai parlamenti és tanácsi irányelvre (1) és különösen annak 8. cikke (1) bekezdésére,
mivel:
(1)
A 2002/32/EK irányelv előírja, hogy tilos felhasználni olyan, takarmányozásra szánt termékeket, amelyek az I. mellékletében megállapított maximális szinteket meghaladó mértékben tartalmaznak nemkívánatos anyagokat.
(2)
A Bizottsághoz arra vonatkozó információ érkezett, hogy a kedvtelésből tartott állatoknak készült eledelt tartalmazó konzervdobozok bevonatához melamint használnak, és az bekerülhet az abban tárolt eledelbe. Ugyanilyen bevonatú konzervdobozokat használnak dobozos konzerv élelmiszerekhez is, valamint az Európai Élelmiszerbiztonsági Hatóságnak (EFSA) a melamin élelmiszerekben és takarmányokban való előfordulására vonatkozó tudományos véleményével (2) összhangban az 1282/2011/EU rendelettel (3) módosított, az élelmiszerekkel rendeltetésszerűen érintkezésbe kerülő műanyagokról és műanyag tárgyakról szóló, 2011. január 14-i 10/2011/EU bizottsági rendelet (4) a dobozos konzerv élelmiszerekre egy 2,5 mg/kg-os specifikus kioldódási határértéket (SKH) állapított meg.
(3)
A Codex Alimentarius Bizottság maximális szinteket állapított meg az élelmiszerekben és takarmányokban található melaminra (5), amelyek a takarmány értékesítésre kerülő formájára alkalmazandók, míg a 2002/32/EK irányelvben meghatározott maximális szintek a 12 %-os nedvességtartalmú takarmányokra vonatkoznak.
(4)
A Bizottsághoz benyújtott legfrissebb információk szerint a melamin a konzervdoboz bevonatáról a 12 %-os nedvességtartalmú takarmányokat tekintve a 2,5 mg/kg-os mennyiséget meghaladó mértékben kerülhet a kedvtelésből tartott állatoknak készült nedves eledelbe, míg a kedvtelésből tartott állatoknak készült nedves eledelben a 2,5 mg/kg-os SKH alatt marad. Ezen legújabb tudományos és technikai ismeretek fényében a kedvtelésből tartott állatoknak készült nedves, dobozos konzerv eledel maximális melaminszintjét - annak „értékesítésre kerülő formájában” - 2,5 %-ban kell megállapítani, ami összhangban van a kedvtelésből tartott állatoknak készült dobozos konzerv eledelekre előírtakkal.
(5)
A 2002/32/EK irányelvet ezért ennek megfelelően módosítani kell.
(6)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével, és sem az Európai Parlament, sem a Tanács nem ellenezte azokat,
ELFOGADTA EZT A RENDELETET:
1. cikk
A 2002/32/EK irányelv I. melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. február 5-én.

Labels: 0
3
1
6